Θεσπίζει το σχέδιο δράσης το οποίο θα βοηθήσει στη δημιουργία μεγαλύτερης χρηματοδότησης για τις επιχειρήσεις της ΕΕ. Ο συνολικός σκοπός είναι η τόνωση των επενδύσεων, της ανάπτυξης και των θέσεων απασχόλησης στην οικονομία της ΕΕ, γεγονός που θα οδηγήσει σε ενιαία αγορά κεφαλαίων για την ΕΕ. Το σχέδιο δράσης βασίζεται σε μια σειρά θεμελιωδών αρχών. Αυτές περιλαμβάνουν τα εξής: δημιουργία περισσότερων ευκαιριών για επιχειρήσεις και επενδυτές· οικοδόμηση ενός σταθερότερου χρηματοπιστωτικού συστήματος, και ενίσχυση της ολοκλήρωσης των χρηματοπιστωτικών αγορών στην ΕΕ. Η ανακοίνωση ορίζει ένα χρονοδιάγραμμα και μια σειρά πρωτοβουλιών οι οποίες θα τεθούν προς έγκριση από την Ευρωπαϊκή Επιτροπή βραχυπρόθεσμα και μεσοπρόθεσμα προκειμένου να στηριχθεί η οικοδόμηση μιας Ένωσης Κεφαλαιαγορών έως το 2019. Οι βραχυπρόθεσμες ενέργειες περιλαμβάνουν: νέους κανόνες για τη δημιουργία ενός πλαισίου της ΕΕ για απλές, διαφανείς και τυποποιημένες τιτλοποιήσεις*· μια πρόταση τροποποίησης της οδηγίας περί ενημερωτικών* δελτίων· μια δημόσια διαβούλευση σχετικά με το κεφάλαιο επιχειρηματικού κινδύνου* ως πιθανής πηγής χρηματοδότησης για τις μικρές επιχειρήσεις· μια δημόσια διαβούλευση σχετικά με τις σωρευτικές επιπτώσεις της τρέχουσας χρηματοπιστωτικής νομοθεσίας της ΕΕ για την αντιμετώπιση τυχόν προβλημάτων· μια δημόσια διαβούλευση σχετικά με τις ιδιωτικές χρηματοπιστωτικές υπηρεσίες. Οι μεσοπρόθεσμες ενέργειες περιλαμβάνουν την ανάπτυξη μιας στρατηγικής για την παροχή τεχνικής βοήθειας στις χώρες της ΕΕ για την ενίσχυση της ικανότητας συμμετοχής τους σε μια Ένωση Κεφαλαιαγορών. Οι μακροπρόθεσμες ενέργειες περιλαμβάνουν: στήριξη της πρόσβασης σε χρηματοδότηση, π.χ. με την απομάκρυνση των εμποδίων για επενδύσεις σε ΜΜΕ· αύξηση των επενδύσεων, π.χ. με τη στήριξη της αποταμίευσης για την κάλυψη των συνταξιοδοτικών αναγκών· άρση εμποδίων, όπως φορολογικών εμποδίων, για επενδύσεις μεταξύ των χωρών της ΕΕ. Το σχέδιο δράσης αποτελεί βασικό πυλώνα του επενδυτικού σχεδίου για την Ευρώπη το οποίο αποσκοπεί στην τόνωση των επενδύσεων και της ανάπτυξης στην ΕΕ για την επίτευξη οικονομικής ανάκαμψης, μετά την πρόσφατη οικονομική κρίση.